 (3) การประกอบธุรกิจของแต่ละสายผลิตภัณฑ์ 

3.1 ลักษณะของผลิตภัณฑ์หลัก

บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นผู้ผลิตและจัดจำหน่ายผลิตภัณฑ์ท่อทองแดง
ซึ่งเป็นส่วนประกอบสำคัญในการผลิตอุปกรณ์ทำความเย็นต่าง ๆ อาทิเช่น ตู้เย็น
และเครื่องปรับอากาศ เนื่องจากท่อทองแดงมีคุณสมบัติเป็นตัวนำความร้อนที่ดี
และทนทานต่อการผุกร่อน เหมาะแก่การนำไปใช้เป็นท่อส่งผ่านสารเคมีในเครื่องนำความเย็น
และใช้ในงานเดินท่อต่างๆ ที่ต้องการตัวนำความร้อนที่ให้ประสิทธิภาพสูง
และมีอายุการใช้งานยาวนาน

  บริษัทมีสายผลิตภัณฑ์หลัก คือ ท่อม้วนเรียบ, ท่อเกลียวภายใน, ท่อกึ่งแข็ง, ท่อขนาดใหญ่
  และท่อขนาดเล็ก โดยจำหน่ายในประเทศในอัตราร้อยละ 71
  และจำหน่ายไปยังต่างประเทศในแถบเอเชียในอัตรา ร้อยละ 29 ในรอบปี 2543

  บริษัทมีโรงงานผลิตท่อทองแดงที่ ตำบลทับกวาง อำเภอแก่งคอย จังหวัดสระบุรี
  ซึ่งเป็นโรงงานที่มีขบวนการผลิตแบบครบวงจร และทันสมัยมีกำลังผลิต 16,000 ตันต่อปี
  มีระบบการควบคุมคุณภาพ และการผลิตอย่างเข้มงวดทุกขั้นตอน

ปัจจุบัน บริษัททำการผลิตท่อทองแดงไร้ตะเข็บทั้งหมด 4 ประเภท ซึ่งแต่ละประเภท
จะมีคุณสมบัติเฉพาะตัวที่แตกต่างกันดังต่อไปนี้ :

1. Smooth Tube

เป็นท่อทองแดงไร้ตะเข็บที่มีผนังภายในท่อทองแดงเรียบ ขนาดเส้นผ่าศูนย์กลางประมาณ 4.00 -
19.05 มิลลิเมตร สามารถแยกออกได้เป็น 2 ประเภท ตามหน้าที่การใช้งาน ประเภทที่หนึ่ง คือ
Smooth Tube for Heat Exchanger มีความหนาของผนังท่อทองแดงประมาณ 0.30 - 0.41
มิลลิเมตร ทำหน้าที่เป็นทางเดินของน้ำยาทำความเย็นภายในเครื่องทำความเย็น ประเภทที่สอง
Smooth Tube for Pipings มีความหนาของผนังท่อทองแดงประมาณ 0.5 - 0.8 มิลลิเมตร
ทำหน้าที่เป็นทางเดินของน้ำยาทำความเย็นภายนอกเครื่องทำความเย็น
ซึ่งส่วนใหญ่จะเป็นการเดินท่อระหว่างเครื่องทำความเย็นไปยังส่วนต่าง ๆ เช่น เพดาน เป็นต้น

ท่อทองแดงดังกล่าวจะทำการแลกเปลี่ยนความร้อนระหว่างน้ำยาทำความเย็นกับอุณหภูมิภายในห้อง
ทำให้อุณหภูมิภายในห้องเย็นสบายขึ้น โดยน้ำยาทำความเย็นก็จะมีอุณหภูมิสูงขึ้นแทน หลังจากนั้น
น้ำยาทำความเย็นที่มีอุณหภูมิสูงนี้จะถูกลำเลียงกลับไปยังคอมเพรสเซอร์ (Compressor)
เพื่อทำการปรับอุณหภูมิให้ต่ำลง และพร้อมกลับทำการแลกเปลี่ยนความร้อนอีกครั้ง

2. Multi Grooved Tube

เป็นท่อทองแดงไร้ตะเข็บ ขนาดเส้นผ่าศูนย์กลางโดยเฉลี่ยประมาณ 6.35 - 9.53 มิลลิเมตรที่ทำ
หน้าที่เหมือนกับท่อทองแดงชนิดแรก แต่จะมีคุณสมบัติพิเศษ คือ
มีประสิทธิภาพในการนำความร้อนได้ดีกว่าท่อทองแดงไร้ตะเข็บแบบเรียบถึง 2 เท่า ทั้งนี้
เนื่องจากท่อทองแดงชนิดนี้ จะมีผนังภายในท่อเป็นเกลียวละเอียดโดยรอบ
ซึ่งจะช่วยเพิ่มผิวสัมผัสของผนังท่อทองแดงได้มากกว่าผิวสัมผัสของท่อทองแดงแบบเรียบ
ด้วยคุณสมบัติพิเศษในการนำความร้อนนี้ ทำให้ท่อทองแดงชนิดนี้
เป็นที่นิยมในการผลิตเครื่องปรับอากาศชนิดเล็กที่มีประสิทธิภาพสูง ราคาแพง เช่น
เครื่องปรับอากาศชนิด Heat-Pump

3. Large Diameter Tube

เป็นท่อทองแดงชนิดใหญ่ มีขนาดเส้นผ่าศูนย์กลางประมาณ 19.05 - 55 มิลลิเมตร
ทำหน้าที่เป็นหม้อพักของน้ำยาทำความเย็นก่อนส่งผ่านเข้าสู่คอมเพรสเซอร์ (Compressor)
และเนื่องจากท่อทองแดงนี้ เป็นท่อทองแดงขนาดใหญ่ทำให้มีโอกาสผิดพลาดจากการผลิตได้สูง ดังนั้น
เทคโนโลยี การผลิตจึงมีความสำคัญมาก ในปัจจุบันมีเพียงบริษัท ฟูรูกาวา เม็ททัล (ไทยแลนด์)
จำกัด (มหาชน) เท่านั้น ที่สามารถผลิตท่อทองแดงชนิดนี้ได้ในเขตภูมิภาคเอเชียตะวันออกเฉียงใต้

4. Capillary Tube

เป็นท่อทองแดงไร้ตะเข็บขนาดเล็ก มีความหนาของผนังท่อทองแดงประมาณ 0.5 มิลลิเมตร
และมีขนาดเส้นผ่าศูนย์กลางประมาณ 1.0 - 3.0 มิลลิเมตร
ทำหน้าที่เป็นท่อทางเดินของน้ำยาทำความเย็น
หลังจากที่ได้มีการปรับอุณหภูมิให้ต่ำลงแล้วจากคอมเพรสเซอร์ (Compressor)
เพื่อส่งผ่านไปยังเครื่องทำความเย็นภายในห้อง โดยท่อทองแดงไร้ตะเข็บขนาดเล็กนี้ (Capillary
Tube)
จะช่วยปรับและลดความดันของน้ำยาทำความเย็นให้อยู่ในระดับที่เหมาะสมก่อนเข้าสู่เครื่องทำความเย็น

ท่อทองแดงไร้ตะเข็บที่ผ่านการผลิตแล้วจะจัดอยู่ในรูปแบบต่าง ๆ
เพื่อให้สอดคล้องกับความต้องการและลักษณะของผลิตภัณฑ์ดังต่อไปนี้

1. Level Wound Coil

เป็นท่อทองแดงที่จัดเป็นขดในแกนวงกลมเหมาะสำหรับลูกค้าที่ต้องการซื้อเป็นจำนวนมาก เช่น
ลูกค้าที่เป็นผู้ผลิตเครื่องปรับอากาศ และตู้เย็น เป็นต้น

2. Pancake Coil

เป็นท่อทองแดงความยาวประมาณ 50 ฟุต ขดเป็นวงกลมหลวม ๆ เพื่อสะดวกในการใช้งาน
เหมาะสำหรับลูกค้าที่เป็นร้านค้าปลีก หรือช่างติดตั้งเครื่องทำความเย็น

3. Straight Tube

เป็นท่อทองแดงยาวประมาณ 5 เมตร บรรจุเป็นเส้นตรง
นิยมสั่งซื้อโดยลูกค้าปลีกและลูกค้าประกอบเครื่องทำความเย็น

4. Bunch Coil

เป็นลักษณะการจัดท่อทองแดงของ Capillary Tube
ด้วยการขดกลุ่มวงกลมสำหรับลูกค้าทุกประเภทตั้งแต่ผู้ผลิตจนกระทั่งผู้ติดตั้ง

3.2 การผลิต

โรงงานผลิตตั้งอยู่เลขที่ 213 หมู่ 4 ถนนมิตรภาพ กม.125 ตำบลทับกวาง อำเภอแก่งคอย
จังหวัดสระบุรี 18260 และรายละเอียดดังต่อไปนี้ :

กำลังการผลิตเต็มที่และปริมาณการผลิตจริง

  ----- --------------------------------- ---------- ---------- ----------
        ผลิตภัณฑ์                            ปี 2541     ปี 2542     ปี 2543

        กำลังการผลิตเต็มที่ (หน่วย : ตัน/ปี)      15,000     15,000     18,480

        (1) Smoth Tube                    7,800      7,800      9,900

        (2) Multi Grooved Tube            6,000      6,000      6,600

        (3) Accumulator Tube              960        960        1,650

        (4) Capillary Tube                240        240        330

                                                                

        ปริมาณการผลิตจริง (หน่วย : ตัน/ปี)      11,440     13,854     16,893

        (1) Smooth Tube                   7,535      9,436      9,998

        (2) Multi Grooved Tube            3,066      3,582      4.807

        (3) Accumulator Tube              724        639        1,770

        (4) Capillary Tube                115        197        318

                                                                

        อัตราการใช้กำลังการผลิต (%)           76.27      92.36      91.41

        อัตราเพิ่มของปริมาณการผลิต (%)         7.56       21.10      21.94
  ----- --------------------------------- ---------- ---------- ----------

บริษัททำงานวันละ 3 กะ กะละ 8 ชั่วโมง

ขั้นตอนและเทคโนโลยีการผลิต

แผ่นทองแดง (Copper Cathode)

เตาหลอมหล่อ (Melting Furnace)

แท่งทองแดง (Billet)

เครื่องอัดท่อ (Extrusion Press)

เครื่องลดขนาดท่อ (Tube Reducer)

เครื่องบีบขนาดท่อ (Combined Machine)

เครื่องดึงรีดท่อ (Vertical Bull Block)

เครื่องม้วนหรือเครื่องตัดขนาดท่อ

(Level Winder,Strainghtening and Cutting)

กรรมวิธีและขั้นตอนการผลิตท่อทองแดงมีดังนี้

ท่อทองแดงชนิดผิวเรียบ

1. การหลอมหล่อทองแดง (Melting Furnace)

นำวัตถุดิบทองแดงแผ่น (กว้าง 1 เมตร x ยาว 1 เมตร x หนา 1 เซ็นติเมตร) เข้าเตาหลอม
แล้วเทลงในแม่พิมพ์รูปกระบอก จะได้แท่งทองแดงกลมเรียกว่า Billet ยาวขนาดเส้นผ่าศูนย์กลาง
254 มิลลิเมตร ความยาวประมาณ 5 เมตร จำนวน 1 คู่ ต่อการหล่อ 1 ครั้ง
จากนั้นจะนำแท่งทองแดงยาว 5 เมตร ไปตัดเป็นท่อนสั้น เรียกว่า Billet สั้น ยาวท่อนละ 40
ถึง 50 เซ็นติเมตร มีน้ำหนักท่อนละประมาณ 200 กิโลกรัม ซึ่งจะนำไปผลิตเป็นท่อทองแดงได้ 1
ม้วนใหญ่ Billet สั้นนี้ จะถูกตรวจสอบคุณสมบัติด้านเคมี (Chemical Test)
ก่อนส่งเข้าขบวนการผลิตขั้นต่อไป

2. การอัดท่อด้วยเครื่อง Extrusion Press

ขั้นต่อไปนำเอา Billet สั้นเข้าขบวนการให้ความร้อนถึง 900 องศาเซลเซียส
เพื่อให้ทองแดงอ่อนตัว แล้วนำเข้าเครื่องอัด Extrusion Press ออกมาเป็นท่อกลวงใหญ่
ยาวประมาณ 8 เมตร มีขนาดเส้นผ่าศูนย์กลางภายนอก 8 เซ็นติเมตร หนา 1 เซ็นติเมตร
เรียกว่า Mother Tube

กรณีต้องการผลิตท่อขนาดใหญ่ ก็จะถูกนำไปเข้าเครื่องรีดท่อขนาดใหญ่ Drawing Bench โดยผ่าน
Die ที่กำหนดขนาดท่อที่ต้องการ

3. การลดขนาดท่อด้วยเครื่อง Tube Reducer และเครื่องบีบขนาดท่อ Combined Machine

จากนั้นนำ Mother Tube ผ่านเครื่องลดขนาดท่อ Tube Reducer
จะได้ท่อทองแดงขนาดเส้นผ่าศูนย์กลางประมาณ 82 มิลลิเมตร แล้วผ่านต่อเข้าเครื่องบีบขนาดท่อ
Combined Machine ให้เล็กลง มีเส้นผ่าศูนย์กลางประมาณ 36 มิลลิเมตร
กรณีผลิตท่อทองแดงขนาดใหญ่ ก็จะถูกนำไปเข้าเครื่องดึงท่อขนาดใหญ่ Drawing Bench โดยผ่าน
Die ที่กำหนดขนาดท่อที่ต้องการ

4. การดึงรีดท่อด้วยเครื่อง Vertical Bull Block

จากนั้นจึงนำท่อ Mother Tube เข้าลดขนาดด้วยวิธีการรีดเย็นโดยเครื่อง VBB (Vertical
Bull Block) ซึ่งทำหน้าที่ฉุดและม้วนท่อในถังเก็บบาสเก็ตกลม
หลังจากผ่านชุดไดและปลั๊กที่กำหนดขนาดตามความต้องการ
นำท่อทองแดงที่รีดได้ขนาดตามความต้องการของลูกค้าแล้ว นำมาผ่านขบวนการตรวจสอบ
เพื่อหารอยตำหนิบนผิวท่อทองแดง โดยเครื่องทดสอบกระแสไฟฟ้าแบบเอ็ดดี้ (Eddy Current
Tester) ซึ่งจะทำหน้าที่พ่นสีตรงจุดที่มีตำหนิ เพื่อให้ลูกค้าทราบและหลีกเลี่ยงในการนำไปใช้งาน

5. การม้วนและ/หรือตัดขนาดท่อ (Level Winder/Straightening and Cutting)

นำท่อทองแดงที่ได้มานี้มาม้วนหรือยืดตรง ตัดขนาดตามความยาว และน้ำหนักตามที่ลูกค้าต้องการ

6. การอบในเตาเผาเคลือบ Annealing Furnace

จากนั้นนำท่อทองแดงที่ได้ขนาด ความยาว และน้ำหนักตามที่ลูกค้าต้องการ
ผ่านเข้าขบวนการอบในเตาเผาเคลือบ Annealing Furnace เพื่อช่วยให้ท่อทองแดง
มีผิวสีสันเงาสวยงาม และมีคุณสมบัติอ่อนตัวเหมาะ
แก่การใช้งานในการตัดแต่งหรืองอตามความเหมาะสมของการใช้งาน
กรณีต้องการผลิตท่อขนาดเล็กก็จะถูกนำไปเข้าเครื่องดึงท่อขนาดเล็ก Small Vertical Bull
Block ซึ่งมีกรรมวิธีเดียวกันกับขั้นตอนที่ 4 ที่กล่าวมา

ท่อทองแดงชนิดที่มีเกลียวภายในท่อ (Inner Grooved Tube)

กรรมวิธีการผลิตท่อทองแดงที่มีเกลียวภายในท่อนั้น
ต้องผ่านขั้นตอนการผลิตกรรมวิธีการผลิตตามขั้นตอนที่ 1 ถึงขั้นตอนที่ 6 ก่อน
แล้วจึงนำมาเข้าขบวนการผลิตขั้นต่อไป

7. การเซาะร่องเกลียวภายในท่อ (Grooving Machine)

ท่อที่ผ่านขบวนการอบในขดลวดไฟฟ้าขณะที่ทำการม้วนท่อ เรียกว่า (Annealing Induction
Heater = AIH) หลังจากนั้นท่อจะถูกนำมาเข้าเครื่องทำเกลียวภายในท่อ
โดยการดึงท่อให้ผ่านปลั๊กหัวเกลียว (Float Grooving Head)
แล้วเก็บพักไว้ในภาชนะโลหะถังกลม Basket จากนั้นจะนำมาพันให้เป็นขดม้วน Level Wound
Coil โดยเครื่อง Winder for Grooved Tube

8. การอบในเตาเผาเคลือบ Annealing Furnac

นำขดม้วนท่อทองแดงที่มีเกลียวภายในท่อนี้ ผ่านเข้าขบวนการอบในเตาเผาเคลือบ Annealing
Furnace อีกครั้ง
เพื่อช่วยให้ท่อทองแดงมีคุณสมบัติอ่อนตัวเหมาะแก่การใช้งานในการดัดแต่งหรืองอตามความเหมาะสมของการใช้งาน

9. การตรวจสอบคุณสมบัติทางด้านกลไก (Diamension Inspection)

ผลิตภัณฑ์ที่ได้จะถูกนำมาตรวจสอบขนาดและคุณสมบัติด้านกลไก (Dimensional Inspection
Apperance Inspection, Mechanical Propeties Test)
เพื่อให้ผลิตภัณฑ์ท่อทองแดงของบริษัทได้มาตรฐาน และมีประสิทธิภาพการใช้งานสูงสุด

การบรรจุผลิตภัณฑ์ท่อทองแดงมีด้วยกัน 3 วิธี คือ

1. ท่อทองแดงชนิดตรง (Straight Tube) ความยาวตามที่ลูกค้าต้องการ บรรจุในลังไม้
(Wooden Case)

2. ท่อทองแดงชนิดขดสั้น (Pancake Coil) มีความยาวมาตรฐาน 50 ฟุต หรือ 15.24 เมตร
บรรจุในกล่องกระดาษแข็ง Carton Box

3. ท่อทองแดงชนิดขดม้วนในแกน Level Wound Coil จะถูกม้วนเก็บใน

3.1 ขดม้วนที่ทำด้วยกระดาษลูกฟูกกลม 2 แผ่น ประกบบนแกนกลางที่ทำด้วยกระดาษลูกฟูก หรือ

3.2 ขดม้วนที่ทำด้วยแผ่นไม้อัดกลม 2 แผ่น ประกบบนแกนกลางที่ทำด้วยเหล็กแผ่นม้วน

จากการขยายกำลังผลิตครั้งล่าสุดของบริษัทฯ ได้ปรับปรุงการผลิตทำให้มีประสิทธิภาพเพิ่มขึ้นดังนี้คือ

การขยายโรงงานและติดตั้งเครื่องจักรใหม่ในครั้งที่ 4 ที่เริ่มดำเนินการตั้งแต่ปี 2539
ได้เสร็จสมบูรณ์เรียบร้อยเมื่อเดือนตุลาคม 2540 ทำให้บริษัทมีกำลังผลิตเพิ่มขึ้นเป็น 15,000
ตันต่อปี โรงงานใหม่แห่งนี้มีขบวนการและกรรมวิธีการผลิตที่ทันสมัยมาก
ประกอบด้วยเครื่องจักรดังต่อไปนี้

1. เครื่องจักรหลอมเหลวและหล่อขึ้นรูป

นับเป็นหนึ่งในเครื่องจักรที่มีความทันสมัยและทรงพลัง
สามารถผลิตแท่งโลหะคุณภาพดีได้ในเวลาอันรวดเร็ว
ทำให้สามารถลดจำนวนคนงานในแผนกนี้ได้มากกว่าครึ่งหนึ่ง

2. โรงงานใหม่สำหรับผลิตท่อชนิดมีเกลียวแบบ FMGT (Furukawa Multi Grooved Tube)
สายการผลิตจากโรงงานใหม่นี้
จะช่วยลดระยะเวลาการทำงานของการผลิตบางขั้นตอนลงถึงครึ่งหนึ่ง

3. เตาอบท่อทองแดงแบบใหม่ (เตาอบชนิดช่วยให้ท่อสะอาด)

บริษัทได้ติดตั้งเตาอบใหม่ 2 เตา
ซึ่งมีคุณสมบัติพิเศษสามารถทำให้การผลิตท่อโลหะมีความสะอาดมากขึ้น
และลดปริมาณเศษหรือคราบน้ำมันหล่อลื่นในท่อโลหะให้เหลือน้อยที่สุด
จากสภาพความจำเป็นที่จะต้องใช้สารทำความเย็นชนิดใหม่ในเครื่องปรับอากาศซึ่งจะมีผลเริ่มใช้บังคับในปีนี้ท่อทองแดงที่มีความสะอาดมาก
จะกลายเป็นส่วนประกอบที่สำคัญของเครื่องปรับอากาศรุ่นใหม่นี้ เตาอบใหม่ที่มีประสิทธิภาพสูงนี้
จะช่วยให้บริษัทเป็นผู้ผลิตท่อทองแดงที่มีความสะอาดชั้นนำของโลก

สัญญาการให้ความช่วยเหลือด้านเทคนิคและการจัดการ

เนื่องจากการพัฒนาผลิตภัณฑ์ที่มีความสำคัญมากในธุรกิจนี้ ดังนั้น
เพื่อให้บริษัทสามารถติดตามการเปลี่ยนแปลงของเทคโนโลยีและความต้องการของลูกค้าได้
นอกจากนี้ บริษัทยังได้มีข้อตกลงในด้านการให้ความช่วยเหลือด้านเทคนิคจาก เดอะ ฟูรูกาวา
อีเล็คตริก คัมปะนี ลิมิเต็ด เพื่อบริษัทจะได้ทำการปรับปรุงการผลิตและผลิตผลิตภัณฑ์ที่มีคุณภาพ
ซึ่งจะสนองตอบความถูกต้องของลูกค้าได้มากขึ้น ซึ่งข้อตกลงดังกล่าวมีสาระสำคัญดังนี้

สาระสำคัญของสัญญาการให้ความช่วยเหลือด้านเทคนิค

คู่สัญญา : เดอะ ฟูรูกาวา อีเล็คตริก คัมปะนี ลิมิเต็ด

(The Furukawa Electric Company Limited : FEC)

ที่อยู่ : โตเกียว ประเทศญี่ปุ่น

วันที่ทำสัญญา : 1 มีนาคม 2539

สาระสำคัญของสัญญา : FEC ตกลงจะให้ความช่วยเหลือทางเทคนิคในการผลิต Smooth Tube
ซึ่งมีขนาดเส้นผ่าศูนย์กลางอยู่ระหว่าง 4-75 มิลลิเมตร และ Multi Grooved Tube
ที่มีขนาดเส้นผ่าศูนย์กลางระหว่าง 2-16 มิลลิเมตร
และหมายความรวมถึงการถ่ายทอดเทคโนโลยีที่เกี่ยวข้องกับการออบแบบผลิตภัณฑ์ กระบวนการผลิต
และการตรวจสอบคุณภาพในผลิตภัณฑ์โดย

 FEC จะให้ความช่วยเหลือด้านเทคนิคเป็นการเฉพาะเจาะจง โดย FMT
ไม่มีสิทธิ์ถ่ายทอดเทคโนโลยีดังกล่าวให้กับบริษัทอื่น หรือบริษัทย่อยในประเทศไทย

 FEC ตกลงที่จะให้สิทธิ FMT ในการขายและผลิตผลิตภัณฑ์ท่อทองแดงไร้ตะเข็บในประเทศไทย
มาเลเซีย สิงค์โปร์ อินโดนีเซีย ฟิลิปปินส์ เวียตนาม และพม่า อย่างไรก็ตาม FEC
จะสามารถเข้ามาทำการขายผลิตภัณฑ์ของตนในประเทศต่าง ๆ เหล่านี้ได้
ก็ต่อเมื่อได้รับการอนุมัติเป็นลายลักษณ์อักษรจากบริษัท FMT แล้วเท่านั้น ยกเว้นแต่ในประเทศไทย
ซึ่ง FEC จะไม่สามารถเข้ามาขายผลิตภัณฑ์ของตนได้ไม่ว่าในกรณีใดก็ตาม

 ภายใต้อายุของสัญญานี้ หรือภายใต้การถือหุ้นทั้งทางตรงและทางอ้อมของ FEC
ในสัดส่วนที่ไม่น้อยกว่า 30% ของหุ้นที่ออกจำหน่ายทั้งหมดของ FMT นั้น FMT
สามารถจำหน่ายผลิตภัณฑ์ท่อทองแดงภายใต้เครื่องหมายการค้า "FURUKAWA" ได้

 หากในระหว่างอายุสัญญานี้ FEC มีพัฒนาการใหม่ทางเทคโนโลยีที่เกี่ยวข้องเกิดขึ้น FEC
จะทำการถ่ายทอดเทคโนโลยีดังกล่าวให้กับ FMT โดยไม่คิดค่าใช้จ่าย และหาก FMT
เป็นผู้คิดค้นพัฒนาการทางเทคโนโลยี FMT ก็จะต้องถ่ายทอดให้กับ FEC โดยไม่คิดค่าใช้จ่ายเช่นกัน

 FECจะไม่อนุญาตให้บริษัทย่อยหรือบริษัทในเครือของตนเข้ามาประกอบธุรกิจใด ๆ
ในประเทศไทย, มาเลเซีย, สิงคโปร์, อินโดนีเซีย, ฟิลิปปินส์, เวียตนาม และพม่า
อันจะเป็นการแข่งขันกับผลิตภัณฑ์ของ FMT

ค่าตอบแทน : 1 บาท / กิโลกรัม สำหรับปริมาณการขาย Smooth Tube
ที่มีขนาดเส้นผ่าศูนย์กลางระหว่าง 4-75 มิลลิเมตร

2 บาท / กิโลกรัม สำหรับปริมาณการขาย Multi Grooved Tube
ที่มีขนาดเส้นผ่าศูนย์กลางระหว่าง 2-16 มิลลิเมตร

อายุสัญญา : 5 ปี นับตั้งแต่วันที่ 1 มีนาคม 2539 ถึงวันที่ 28 กุมภาพันธ์ 2544
และสามารถต่ออายุได้อีกปีต่อปี ในกรณีที่คู่สัญญามิได้มีการบอกเลิกสัญญาล่วงหน้า 30 วัน
ก่อนหมดอายุสัญญา

จากสัญญาการให้ความช่วยเหลือทางเทคนิค ระบุถึงเงื่อนไข
เรื่องการถือหุ้นทั้งทางตรงและทางอ้อมของ FEC จะต้องไม่น้อยกว่าร้อยละ 30
บริษัทจึงจะสามารถจำหน่ายผลิตภัณฑ์ภายใต้เครื่องหมายการค้า "FURUKAWA" ได้ อย่างไรก็ตาม
แม้ว่าภายหลังการกระจายหุ้นสามัญเพิ่มทุนของบริษัท ซึ่งทำให้สัดส่วนการถือครองหุ้นของ FEC
ลดลงจากร้อยละ 45 เป็นร้อยละ 31.41 การลดสัดส่วนดังกล่าว
ก็จะไม่ก่อให้เกิดผลกระทบต่อบริษัท เนื่องจากสัดส่วนการถือครองนี้ยังคงสูงกว่าร้อยละ 30
ตามเงื่อนไขของสัญญาการให้ความช่วยเหลือด้านเทคนิค อีกทั้ง FEC
ก็มีเจตนารมย์ที่จะไม่ลดสัดส่วนการถือครองบริษัทให้ต่ำกว่าร้อยละ 30 อย่างแน่นอน

ผลกระทบต่อสิ่งแวดล้อม

ในการผลิตท่อทองแดงไร้ตะเข็บของบริษัท จากขั้นตอนการผลิตท่อทองแดง
ซึ่งเริ่มต้นจากการหลอมและหล่อแท่งทองแดง จนกระทั่งสิ้นสุดเป็นผลิตภัณฑ์ท่อทองแดงสำเร็จรูปนั้น
จะพบว่า มีของเสียซึ่งเกิดจากการผลิตในทุกขั้นตอนนั้น ก็คือ เศษทองแดง
ซึ่งเศษทองแดงดังกล่าวนั้น สามารถนำกลับมาหลอมใหม่ได้ (Recycle) ทั้งหมด เพราะฉะนั้น
ในกระบวนการผลิตท่อทองแดงนั้น
จึงไม่มีวัตถุดิบเหลือใช้ที่ก่อให้เกิดผลกระทบต่อสิ่งแวดล้อมแต่อย่างใด

อนึ่ง ในกระบวนการหลอมทองแดงนั้น อาจมีก๊าซเสีย
ซึ่งเกิดจากการเผาไหม้ของเชื้อเพลิงซึ่งใช้ก๊าซรรมชาติ และวัตถุดิบ (Cathode และเศษทองแดง)
ซึ่งในการนี้ในระบบการหลอมทองแดง ได้ทำการติดตั้งชุด Clean Gas Unit เป็นแบบ Dry Bag
Filter System และมีประสิทธิภาพในการกรอง คือ จากก๊าซเสียจำนวน 7000 Nm³/Hour
สามารถกำจัดฝุ่นที่อยู่ในก๊าซนั้น หลังจากการกรองแล้วให้เหลือน้อยกว่า 5 Mg/Nm³/Hour
ซึ่งถือว่าเหลือก๊าซเสียน้อยมาก

ในกรณีของการใช้น้ำในระหว่างขบวนการผลิตนั้น
จะมีเฉพาะกรณีการใช้น้ำหล่อเย็นท่อทองแดงระหว่างกระบวนการหล่อ
และใช้น้ำหล่อเย็นเครื่องจักรเท่านั้น ซึ่งน้ำที่ผ่านจากการใช้งานดังกล่าวแล้ว
จะถูกนำไปลดอุณหภูมิลงโดยการใช้ระบบ Cooling Tower
และจะหมุนเวียนนำน้ำดังกล่าวนั้นกลับมาใช้ใหม่ได้อีก ไม่มีการปล่อยน้ำทิ้งแต่อย่างใด

วิธีปฏิบัติในการลดมลภาวะมีดังนี้คือ

1. น้ำผสมน้ำมันที่เกิดขึ้นจากการใช้หล่อลื่นขณะดึงรีดท่อ จะถูกนำไปทำการแยกเพื่อขจัดน้ำมันออก
เพื่อที่จะสามารถนำน้ำกลับไปใช้ได้ใหม่ สำหรับน้ำมันที่ไม่สามารถนำกลับไปใช้ได้จะนำไปขายต่อ
ส่วนน้ำทิ้งจะนำไปทำการบำบัด เพื่อนำกลับมาใช้ในกระบวนการผลิตต่อไป
โดยบริษัทมีบ่อบำบัดน้ำเสียอยู่ภายในโรงงาน

2. ละอองผงทองแดงจะถูกกรองด้วยเครื่องกรองก่อนปล่อยออกสู่ภายนอกโรงงาน
กระบวนการผลิตของบริษัท จะถูกควบคุมด้วยกรมโรงงาน กระทรวงอุตสาหกรรม
โดยจะมาทำการตรวจสอบคุณภาพการผลิตของบริษัทในทุก ๆ ปี และจากการตรวจสอบที่ผ่านมา
บริษัทไม่มีประวัติการผลิตเป็นภัยต่อสิ่งแวดล้อม

3.3 การตลาดและการจำหน่าย

บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นผู้ผลิตผลิตภัณฑ์ท่อทองแดงไร้ตะเข็บตามคำสั่งซื้อของลูกค้าแต่ละราย
ซึ่งอาจมีลักษณะและขนาดที่แตกต่างกันออกไปตามความต้องการใช้ของลูกค้าโดยเฉพาะแต่ละประเภท

กลยุทธในการแข่งขันและการตลาด

1. จุดเด่นและจุดด้อย

บริษัทมีจุดเด่นในด้านความสามารถในการผลิตผลิตภัณฑ์ท่อทองแดงได้หลากหลายชนิด
รวมทั้งการบริการแก่ลูกค้าได้ครบถ้วนกว่าผู้ผลิตรายอื่น
ซึ่งเป็นการช่วยขยายฐานลูกค้าให้กว้างไกลมากขึ้น บริษัทยังมีฐานลูกค้าหลักที่มั่นคง
จากลูกค้าผู้ผลิตที่มาจากประเทศญี่ปุ่นในอัตราถึงร้อยละ 61

สำหรับจุดด้อยของบริษัทนั้น คงจะอยู่ที่ราคาสินค้าของบริษัท
บางชนิดอาจจะตั้งราคาไว้สูงกว่าราคาของคู่แข่งบ้างเล็กน้อย ซึ่งบริษัทเชื่อว่า
การตอบสนองลูกค้าด้วยสินค้าที่มีคุณภาพเหนือกว่า และการบริการที่ดีกว่า
จะสามารถชดเชยเรื่องราคาซึ่งต่างกันเพียงเล็กน้อยได้

2. กลุ่มลูกค้าเป้าหมาย

ในปีที่ผ่านมา ท่อทองแดงสำหรับอุตสาหกรรมทำความเย็นในประเทศไทย จำแนกออกเป็น 3
กลุ่มใหญ่คือ

กลุ่มแรก เป็นผู้ผลิตเครื่องทำความเย็นจากประเทศญี่ปุ่นที่มาประกอบธุรกิจในประเทศไทย
และในต่างประเทศ ซึ่งมีอัตราการใช้ท่อทองแดงมากถึงร้อยละ 61

กลุ่มที่สอง เป็นผู้ผลิตเครื่องทำความเย็นภายในประเทศ มีอัตราการใช้ร้อยละ 21

กลุ่มที่สาม เป็นผู้ค้าปลีก ซึ่งมีอัตราส่วนแบ่งการใช้ร้อยละ 18

ลูกค้าในกลุ่มแรกและกลุ่มที่สอง เป็นลูกค้าเป้าหมายสำคัญของบริษัท
เนื่องจากมีการสั่งซื้อท่อทองแดงในปริมาณสูง โดยเฉพาะในกลุ่มลูกค้าผู้ผลิตจากประเทศญี่ปุ่น
ซึ่งคาดว่าจะยังคงมีอัตราการขยายตัวที่น่าพอใจ เนื่องจากมีการส่งออกผลิตภัณฑ์ไปยังต่างประเทศ

3. นโยบายการกำหนดราคา

บริษัทมีนโยบายการกำหนดราคาแบบลอยตัว ซึ่งจะขึ้นลงตามราคาวัตถุดิบสำหรับลูกค้าทุกราย ทั้งนี้
เพื่อช่วยให้บริษัทมีมาตรฐานในการกำหนดราคาผลิตภัณฑ์ และยังช่วยลดความเสี่ยงจากความ
ผันผวนของราคาวัตถุดิบให้แก่บริษัทได้อีกด้วย
เปรียบเทียบราคาขายของบริษัทกับผู้ผลิตรายอื่นในประเทศไทย
ระดับราคาผลิตภัณฑ์ของบริษัทสูงกว่าคู่แข่งเพียงเล็กน้อย ทั้งนี้
เนื่องจากผลิตภัณฑ์ของบริษัทมีคุณภาพที่ดีกว่า และเมื่อเปรียบเทียบกับผลิตภัณฑ์ของผู้นำเข้า
ระดับราคาสินค้านำเข้าอยู่ในระดับใกล้เคียงกับราคาผลิตภัณฑ์ของบริษัท
แต่เมื่อเปรียบเทียบด้านการให้บริการแล้ว บริษัทยังมีความได้เปรียบผู้นำเข้าอยู่ค่อนข้างมาก

4. ความสามารถในการผลิตผลิตภัณฑ์ให้ตรงกับความต้องการของลูกค้า

จากการที่บริษัทมีความสามารถในการผลิตท่อทองแดงไร้ตะเข็บได้ถึง 4 ประเภท
โดยในแต่ละประเภท ก็ยังสามารถปรับเปลี่ยนรูปแบบ
และขนาดให้ตรงกับความต้องการของลูกค้าในแต่ละรายได้อย่างเหมาะสม ความสามารถดังกล่าว
จึงถือได้ว่าเป็นกลยุทธ์ที่สำคัญสำหรับบริษัทที่จะรักษาลูกค้าเก่า
และยังช่วยดึงดูดใจลูกค้าใหม่ให้เข้ามาสู่บริษัทได้อีกด้วย

5. คุณภาพสินค้า

บริษัทได้ให้ความสำคัญของคุณภาพผลิตภัณฑ์ของบริษัทเป็นอย่างมาก เนื่องจากลักษณะของ ผลิตภัณฑ์นั้น
เป็นผลิตภัณฑ์ขั้นกลาง (Intermediate Product) ดังนั้น
คุณภาพของผลิตภัณฑ์จึงมีความสำคัญต่อผลิตภัณฑ์ขั้นสุดท้าย (Final Product)
บริษัทจึงได้มีการลงทุนจำนวนมากใน เครื่องจักร
และอุปกรณ์สำหรับผลิตท่อทองแดงไร้ตะเข็บที่ทันสมัย
ในแต่ละขั้นตอนการผลิตจะได้รับการดูแลอย่างใกล้ชิดจากวิศวกรผู้ควบคุมงานที่มีประสบการณ์
นอกจากนี้ บริษัทยังได้จัดให้มีการตรวจสอบคุณภาพอย่างสม่ำเสมอในแต่ละขั้นตอนการผลิตอีกด้วย
นับตั้งแต่การตรวจสอบคุณภาพของวัตถุดิบ (Copper Cathode)
จนกระทั่งการตรวจสอบคุณภาพของท่อทองแดงสำเร็จรูปก่อนส่งมอบถึงลูกค้า
และบริษัทได้ดำเนินการพัฒนาระบบบริหารคุณภาพ
ซึ่งครอบคลุมถึงกระบวนการพัฒนาและการออกแบบผลิตภัณฑ์
ซึ่งบริษัทได้ผ่านการรับรองระบบคุณภาพมาตรฐานสากล ISO 9001 จากสถาบัน RWTUV
Anlagentechnik ประเทศเยอรมันนีแล้วด้วย

6. ระบบการส่งมอบสินค้า (Delivery System)

บริษัทมีการขยายระบบการส่งมอบสินค้า
เพื่อเป็นการอำนวยความสะดวกให้กับลูกค้าที่มีข้อจำกัดในพื้นที่คลังสินค้าของตนเอง
บริษัทจึงได้จัดการสร้างคลังสินค้าขนาดใหญ่ภายในบริษัท เพื่อจัดเก็บ
สินค้าที่ผลิตตามคำสั่งซื้อของลูกค้าเหล่านั้น
และจะจัดส่งให้กับลูกค้าตามจำนวนและเวลาที่ลูกค้าต้องการได้ทันที

7. รักษาความสัมพันธ์กับลูกค้าอย่างใกล้ชิด

นอกจากบริษัทจะได้ให้ความสำคัญกับการพัฒนาคุณภาพของผลิตภัณฑ์ของบริษัท และระบบการ
ส่งมอบสินค้า เพื่อเป็นการให้บริการแก่ลูกค้าดังกล่าวข้างต้นแล้ว
บริษัทยังให้ความสำคัญกับการรักษาความสัมพันธ์อย่างใกล้ชิดกับลูกค้าโดยมีการติดตามสอบถามความต้องการของลูกค้าอย่างสม่ำเสมอ
เพื่อจะได้รู้ถึงคุณสมบัติของสินค้าต่าง ๆ ที่ลูกค้าต้องการ เพื่อทำการพัฒนาคุณภาพของสินค้า
และประเภทของสินค้าให้ตรงตามความต้องการของลูกค้าทั้งในปัจจุบันและในอนาคตอย่าง ต่อเนื่อง

8. ความสามารถผลิตผลิตภัณฑ์ ที่ใช้ในการกำหนดขนาดท่อทองแดงไร้ตะเข็บให้แก่ลูกค้าได้เอง

ในการผลิตท่อทองแดงอุปกรณ์ที่ใช้ในการกำหนดขนาดท่อทองแดงจะประกอบด้วย Die
ซึ่งมีลักษณะเป็นท่อนโลหะทรงกลม มีรูตรงกลางขนาดเท่ากับขนาดท่อทองแดงที่ต้องการผลิต
ทำหน้าที่เป็นตัวกำหนดขนาดเส้นผ่าศูนย์กลางและความหนาของผิวท่อทองแดง และ Plug
ซึ่งเป็นโลหะทรงกลมคล้ายปลอกกระสุน ทำหน้าที่กำหนดขนาดเส้นผ่าศูนย์กลางภายในท่อทองแดง
และสำหรับลูกค้าที่ต้องการท่อทองแดงชนิด Multi Grooved Tube นั้น Plug
ที่ใช้ก็จะต้องมีลักษณะพื้นผิวเป็นเกลียวด้วย ในปัจจุบัน บริษัทสามารถผลิต Plug และ Die
ได้เองอย่างมีประสิทธิภาพ โดยไม่ต้องทำการ สั่งซื้อ Plug และ Die
จากต่างประเทศเหมือนผู้ผลิตรายอื่น ๆ ความสามารถดังกล่าว
จึงช่วยให้บริษัทสามารถลดระยะเวลาในการผลิตท่อทองแดง
และส่งมอบสินค้าให้แก่ลูกค้าได้อย่างรวดเร็ว และ ถูกต้องตรงตามความต้องการของลูกค้าได้ดียิ่งขึ้น
นอกจากนี้ ยังช่วยให้บริษัทสามารถตอบสนองความเปลี่ยนแปลงของตลาดได้ดีมากขึ้นอีกด้วย

9. ความเป็นผู้นำด้านการผลิต Large Diameter Tube และ Capillary Tube
ในประเทศไทย

เนื่องจากลักษณะผลิตภัณฑ์ที่แตกต่างจากท่อทองแดงขนาดทั่วไป
ทำให้เทคโนโลยีการผลิตที่ใช้มีความสลับซับซ้อนมากขึ้น
อีกทั้งยังต้องการแรงงานฝีมือในระดับที่สูงกว่าด้วย ดังนั้น บริษัทที่ต้องการผลิตสินค้า 2 ประเภทนี้
จึงจำเป็นจะต้องมีปัจจัยด้านเทคโนโลยีและแรงงานฝีมือเป็นหลักในปัจจุบัน บริษัท ฟูรูกาวา เม็ททัล
(ไทยแลนด์) จำกัด (มหาชน) เป็นผู้ผลิตผลิตภัณฑ์ทั้ง 2 ชนิดนี้เพียงรายเดียวในประเทศไทย
อีกทั้งยังเป็นผู้ผลิต Large Diameter Tube เพียงรายเดียวในภูมิภาคนี้
การที่บริษัทสามารถผลิตผลิตภัณฑ์ท่อทองแดงได้หลากหลายชนิด
ทำให้บริษัทสามารถตอบสนองความต้องการใช้ท่อทองแดงในการผลิตเครื่องทำความเย็นได้ครบถ้วนกว่าผู้ผลิตรายอื่น
และยังช่วยขยายฐานลูกค้าของบริษัทได้กว้างไกลมากขึ้น

10. กรรมวิธีการผลิตที่ทันสมัย

จากการขยายโรงงานครั้งที่ 4 นี้ บริษัทได้ติดตั้งเครื่องจักรใหม่ ซึ่งเริ่มดำเนินการเมื่อปี 2539
จนปัจจุบันนี้เสร็จสมบูรณ์เรียบร้อยแล้ว โรงงานใหม่แห่งนี้ มีขบวนการ
และกรรมวิธีการผลิตที่ทันสมัยมากประกอบด้วย :

เครื่องจักรหลอมเหลวและหล่อขึ้นรูป

นับเป็นหนึ่งในเครื่องจักร ที่มีความทันสมัยและทรงพลังมากที่สุดในโลก สามารถผลิตแท่งโลหะ
คุณภาพดีได้ในเวลาอันรวดเร็ว ทำให้สามารถลดจำนวนคนงานในแผนกนี้ได้มากกว่าครึ่งหนึ่ง

โรงงานใหม่สำหรับผลิตท่อชนิดมีเกลียวแบบ FMGT

สายการผลิตจากโรงงานใหม่นี้ จะช่วยลดระยะเวลาการทำงานของการผลิตลงถึงครึ่งหนึ่ง

เตาอบท่อทองแดงแบบใหม่ (เตาอบชนิดช่วยให้ท่อสะอาด)

ณ โรงงานแห่งใหม่นี้ บริษัทฯ ได้ติดตั้งเตาอบใหม่ 2 เตา
ซึ่งมีคุณสมบัติพิเศษสามารถทำให้การผลิตท่อโลหะมีความสะอาดมากขึ้น
และลดปริมาณเศษหรือคราบน้ำมันหล่อลื่นในท่อโลหะให้เหลือน้อยที่สุด
จากสภาพความจำเป็นที่จะต้องใช้สารทำความเย็นชนิดใหม่ในเครื่องปรับอากาศ
ซึ่งจะมีผลเริ่มใช้บังคับในปีนี้ ท่อทองแดงที่มีความสะอาดมาก
จะกลายเป็นส่วนประกอบที่สำคัญของเครื่องปรับอากาศรุ่นใหม่นี้ เตาอบใหม่ที่มีประสิทธิภาพสูงนี้
จะช่วยให้บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นบริษัทผู้ผลิตท่อทองแดงที่มีความสะอาดชั้นนำของโลก

โรงงานใหม่สำหรับผลิตท่อ Capillary Tube (Fine Tube Factory)

เพื่อรองรับความต้องการท่อ Capillary Tube ที่เพิ่มขึ้นของลูกค้า
ทางบริษัทได้ก่อสร้างโรงงานเพื่อผลิตท่อ Capillary Tube โดยเฉพาะ
โดยคุณลักษณะเด่นของโรงงานคือ เป็น Work Shop ที่ปิดมิดชิดและติดตั้ง Air Conditioning
(Clean Factory) เพื่อควบคุมปริมาณฝุ่นละออง และปรับอุณหภูมิให้เหมาะสม
เพื่อเป็นการประกันว่าฝุ่นผงขนาดเล็กนั้น จะไม่สามารถเข้าไปอุดตันในท่อ Capillary Tube ได้

3.4 การจำหน่ายและช่องทางการจัดจำหน่ายมี 2 ลักษณะ คือ

1. จัดจำหน่ายผ่านบริษัทผู้จัดจำหน่าย

ประกอบด้วย บริษัท ธานี อินเตอร์เนชั่นแนล เทรดดิ้ง จำกัด และบริษัท ฮารูตะ เทรดดิ้ง
(ประเทศไทย) จำกัด ทำหน้าที่จัดจำหน่ายท่อทองแดงไร้ตะเข็บให้กับผู้ค้าปลีก
และลูกค้าผู้ประกอบการผลิตเครื่องทำความเย็นในประเทศไทย
บริษัทขายผ่านผู้จัดจำหน่ายประมาณร้อยละ 30.51 ของยอดขายรวมในปี 2543

1.1 บริษัท ธานี อินเตอร์เนชั่นแนล เทรดดิ้ง จำกัด⁽¹⁾

ในอดีตเป็นผู้จัดจำหน่ายท่อทองแดงไร้ตะเข็บที่นำเข้าจาก เดอะ ฟูรูกาวา อีเล็คตริก คัมปะนี
ลิมิเต็ด ต่อมาภายหลังที่มีการจัดตั้งบริษัท ฟูรูกาวา เม็ททัล (ไทยแลนด์) จำกัด (มหาชน) บริษัท
ธานี อินเตอร์เนชั่นแนล เทรดดิ้ง จำกัด จึงได้เปลี่ยนเป็นผู้จัดจำหน่ายให้กับบริษัทแทน ดังนั้น
ลูกค้าส่วนหนึ่งที่บริษัท ธานีฯ เป็นผู้จัดจำหน่ายให้จึงเป็นลูกค้าเก่าที่เคยซื้อสินค้าจากเดอะ ฟูรูกาวา
อีเล็คตริก คัมปะนี ลิมิเต็ด ในการจัดจำหน่าย บริษัท ธานีฯ
จะทำหน้าที่เป็นเพียงผู้ติดต่อประสานงานระหว่างลูกค้าและบริษัท
เนื่องจากบริษัทจะเป็นผู้กำหนดราคาขายให้แก่ลูกค้าเองโดยตรง
ภายหลังจากที่บริษัทได้รับคำสั่งซื้อแล้ว บริษัทจะทำการผลิต และส่งมอบสินค้าโดยตรงให้แก่ลูกค้า
ส่วนบริษัทธานีฯ ก็จะทำการเรียกชำระเงินจากลูกค้าแต่ละราย เพื่อนำส่งค่าขายสินค้าให้แก่บริษัท
ฟูรูกาวาฯ บริษัท ธานีฯ เป็นผู้จัดจำหน่ายประมาณร้อยละ 26.75 ของยอดขายรวมในปี 2543

สาระสำคัญของสัญญาที่กระทำร่วมกัน

วันที่ทำสัญญา : 15 ธันวาคม 2542

สาระสำคัญของสัญญา : บริษัททำสัญญาจะขายท่อทองแดงไร้ตะเข็บให้กับบริษัท ธานี
อินเตอร์เนชั่นแนล เทรดดิ้ง จำกัด ซึ่งเป็นผู้จำหน่ายผลิตภัณฑ์แบบไม่เฉพาะเจาะจง (Non -
Execlusive Distributor)

อายุสัญญา : 1 ปีนับตั้งแต่วันที่ 25 ธันวาคม 2542 ถึงวันที่ 24 ธันวาคม 2543
หลังจากนั้นหากไม่มีการบอกเลิกสัญญาจากคู่สัญญาฝ่ายใดฝ่ายหนึ่งล่วงหน้า 30
วันก่อนหน้าหมดอายุสัญญา สามารถต่ออายุได้อีกในปีต่อไปอีกเป็นปีต่อปี

หมายเหตุ : (1) ถือหุ้นโดย นายโนบูทากะ ทานิกูชิ ซึ่งเป็นกรรมการของ บริษัท ฟูรูกาวา เม็ททัล
(ไทยแลนด์) จำกัด (มหาชน) ทั้งนี้ บริษัท ธานี อินเตอร์เนชั่นแนล เทรดดิ้ง จำกัด จะเป็นผู้
จัดจำหน่ายผลิตภัณฑ์ท่อทองแดงไร้ตะเข็บของบริษัทให้กับลูกค้าโดยไม่มีการทำสัญญาซื้อขายใด ๆ
ระหว่างบริษัท ธานีฯ กับลูกค้าของตน

2.  บริษัท ฮารูตะ เทรดดิ้ง (ประเทศไทย) จำกัด⁽²⁾

ในอดีตเป็นบริษัทผู้จัดจำหน่ายท่อทองแดงไร้ตะเข็บที่นำเข้าจาก เดอะ ฟูรูกาวา อีเล็คตริก คัมปะนี
ลิมิเต็ด ให้กับกลุ่มซันโย อีเล็คตริก และบริษัท สยามซานิทารี ต่อมามีการจัดตั้ง บริษัท ฟูรูกาวา
เม็ททัล (ไทยแลนด์) จำกัด (มหาชน) ขึ้นในประเทศไทย บริษัท อารูตะ
จึงได้เปลี่ยนมาเป็นผู้จัดจำหน่ายให้กับบริษัท ฟูรูกาวาฯ แทน โดยเป็นผู้จัดจำหน่ายประมาณร้อยละ
3.76 ของยอดขายรวมในปี 2543 ในการจัดจำหน่าย บริษัท ฮารูตะฯ
จะทำหน้าที่เป็นเพียงผู้ติดต่อประสานงานระหว่างลูกค้าและบริษัท
เนื่องจากบริษัทจะเป็นผู้กำหนดราคาขายให้แก่ลูกค้าเองโดยตรง
ภายหลังจากที่บริษัทได้รับคำสั่งซื้อแล้ว บริษัทจะทำการผลิต และ ส่งมอบสินค้าโดยตรงให้แก่ลูกค้า
ส่วนบริษัท ฮารูตะ จะทำการเรียกชำระเงินจากลูกค้าแต่ละราย เพื่อนำส่งค่าขายสินค้าให้แก่บริษัท
ฟูรูกาวา เม็ททัล (ไทยแลนด์) จำกัด (มหาชน)

สาระสำคัญของสัญญาที่กระทำร่วมกัน

วันที่ทำสัญญา : 25 ธันวาคม 2542

สาระสำคัญของสัญญา : บริษัททำสัญญาจะขายท่อทองแดงไร้ตะเข็บให้กับ บริษัท ฮารูตะ เทรดดิ้ง
(ประเทศไทย) จำกัด ซึ่งเป็นผู้นำจำหน่ายผลิตภัณฑ์แบบไม่เฉพาะเจาะจง (Non - Exclusive
Distributor)

อายุสัญญา : 1 ปีนับตั้งแต่วันที่ 25 ธันวาคม 2542 ถึงวันที่ 24 ธันวาคม 2543 หลังจากนั้น
หากไม่มีการบอกเลิกสัญญาจากคู่สัญญาฝ่ายใดฝ่ายหนึ่งล่วงหน้า 30 วัน ก่อนหมดอายุสัญญา
สามารถต่ออายุได้ในปีต่อไปอีกเป็นปีต่อปี

หมายเหตุ : (2) บริษัท ฮารูตะ เทรดดิ้ง (ประเทศไทย) จำกัด ไม่มีความสัมพันธ์อื่นใดกับบริษัท
ฟูรูกาวา เม็ททัล (ไทยแลนด์) จำกัด (มหาชน) นอกเหนือจากความเกี่ยวข้องทางธุรกิจ

2.  การจำหน่ายโดยตรง

ปัจจุบัน บริษัทเป็นผู้จัดจำหน่ายผลิตภัณฑ์โดยตรงให้กับลูกค้า 3 กลุ่มประกอบด้วย

2.1
ผู้ผลิตเครื่องทำความเย็นจากประเทศญี่ปุ่นที่มาประกอบธุรกิจในประเทศไทยและผู้ผลิตเครื่องทำความเย็นที่เป็นคนไทย
คิดเป็นสัดส่วนร้อยละ 31.98 ของยอดขายรวมในปี 2543

2.2 ผู้ผลิตเครื่องทำความเย็นในต่างประเทศ เช่น มาเลเซีย, สิงค์โปร์, จีน, ฮ่องกง เป็นต้น
โดยบริษัทจะส่งออกท่อทองแดงไปให้กับลูกค้าหลัก ในประเทศมาเลเซีย คิดเป็นสัดส่วนร้อยละ
29.01 ของยอดขายรวมในปี 2543

2.3 ผู้ผลิตเครื่องทำความเย็นในประเทศที่เป็นลูกค้ารายย่อย คิดเป็นสัดส่วนร้อยละ 8.50
ของยอดขายรวมในปี 2543

การพึ่งพิงต่อผู้จัดจำหน่าย

ถึงแม้ว่า กว่าร้อยละ 30.51 ของยอดขายของบริษัทในปี 2543
เป็นการขายโดยผ่านผู้จัดจำหน่ายของบริษัททั้ง 2 แห่ง ดังที่กล่าวมาแล้ว อย่างไรก็ตาม
เมื่อพิจารณาสัดส่วนการขายให้แก่ผู้จัดจำหน่ายทั้ง 2 แห่ง ต่อยอดขายรวมในช่วง 3 ปีที่ผ่านมา
จะพบว่า สัดส่วนการขายดังกล่าวเพิ่มขึ้นเล็กน้อยจากร้อยละ 35.25 ในปี 2541มาเป็นร้อยละ
35.40 ในปี 2542 และลดลงมาเป็นร้อยละ 30.51 ในปี 2543 ทั้งนี้ เนื่องจากในช่วงที่ผ่านมา
บริษัทได้ทำการส่งออกเพิ่มมากขึ้นและขายตรงมากขึ้น
ทำให้สามารถขยายฐานลูกค้าของบริษัทได้เพิ่มมากขึ้น ดังนั้น หากผู้จัดจำหน่ายของบริษัททั้งสองรายนี้
ไม่สามารถเป็นผู้จัดจำหน่ายได้ต่อไป บริษัทก็ยังสามารถขายผลิตภัณฑ์ให้โดยตรงกับลูกค้ารายอื่น
ตลอดจนขายให้แก่ลูกค้าที่เคยเป็นลูกค้าของผู้จัดจำหน่ายรายเก่าได้
โดยไม่ก่อให้เกิดปัญหากับการดำเนินการของบริษัทแต่อย่างใด

3.5 ลักษณะของลูกค้า และความสัมพันธ์ระหว่างลูกค้ากับบริษัท

ลูกค้าของบริษัทในปัจจุบัน สามารถจำแนกได้เป็น 3 ประเภท คือ

1. ผู้ผลิตเครื่องทำความเย็นในประเทศไทย

ลูกค้าในกลุ่มนี้ เป็นลูกค้าสำคัญของบริษัท เพราะมีการสั่งซื้อท่อทองแดงในปริมาณสูง
มีทั้งลูกค้าที่เป็นผู้ผลิตชาวไทย และชาวญี่ปุ่นที่มาประกอบธุรกิจในประเทศไทย
โดยมากเป็นบริษัทผู้ผลิตเครื่องทำความเย็นขนาดใหญ่ที่มียี่ห้อ หรือเครื่องหมายการค้าของตนเอง
เช่น มิตซูบิชิ, ชาร์ป, ฮิตาชิ และโตชิบา

2. ผู้จัดจำหน่าย

ลูกค้าในกลุ่มนี้ มีด้วยกัน 2 บริษ้ท
เป็นบริษัทผู้จัดจำหน่ายผลิตภัณฑ์ทั่วไปรวมทั้งท่อทองแดงให้กับลูกค้าของบริษัทต่าง ๆ รวมทั้งผู้ค้าปลีก

3. ผู้ผลิตเครื่องทำความเย็นในต่างประเทศ

ลูกค้ากลุ่มนี้ เป็นผู้ผลิตเครื่องทำความเย็นในต่างประเทศ โดยส่วนใหญ่จะอยู่ในประเทศมาเลเซีย

สัดส่วนการขายผลิตภัณฑ์ของบริษัทให้กับลูกค้า 10 รายใหญ่

สัดส่วนการขายผลิตภัณฑ์ของบริษัทให้กับลูกค้า 10 รายแรก ต่อยอดขายรวม

(หน่วย : ร้อยละ)

  -- ----------------------------------- ----------------------- ----------- -----------
                                         มูลค่าการขายต่อยอดขายรวม               

                                         ปี 2541                  ปี 2542      ปี 2543

     สัดส่วนการขายให้กับลูกค้ารายใหญ่ 10 รายแรก 69.77                   71.28       73.31

                                                                             
  -- ----------------------------------- ----------------------- ----------- -----------

การขายผลิตภัณฑ์ใหักับลูกค้าเกินกว่าร้อยละ 30 ของยอดขายเป็นเวลา 3 ปีติดต่อกัน

  -- --------------- ---------------- ------- ---------------- ------- ---------------- -------
     ลูกค้า            2541                     2542                     2543             

                     ยอดขาย           %       ยอดขาย           %       ยอดขาย           %

     บริษัท ธานี        516,831,305.44   29.30   544,273,585.23   31.50   459,997,457.97   27.12
     อินเตอร์เนชั่นแนล                                                                      
     เทรดดิ้ง จำกัด                                                                        
  -- --------------- ---------------- ------- ---------------- ------- ---------------- -------

ข้อผูกพันในอนาคต

บริษัทได้ทำสัญญาซื้อขายปีต่อปี กับ บริษัท ธานี อินเตอร์เนชั่นแนล จำกัด เป็นระยะเวลา 5 ปี
สัญญาซื้อขายสิ้นสุด ณ วันที่ 14 ธันวาคม 2543 ภายใต้เงื่อนไขว่า
บริษัทสามารถยกเลิกสัญญาก่อนวันสิ้นสุดได้ โดยการแจ้งให้ทราบเป็นลายลักษณ์อักษรล่วงหน้า 30 วัน

ผลกระทบหากสูญเสียลูกค้า บริษัท ธานี อินเตอร์เนชั่นแนล จำกัด

หากบริษัทสูญเสียลูกค้า บริษัท ธานี อินเตอร์เนชั่นแนล จำกัด ซึ่งเป็นลูกค้ารายใหญ่ไป
ผลกระทบอาจจะมีบ้าง แต่บริษัทมีทีมงานการตลาดที่แกร่ง และมีประสิทธิภาพ จึงเชื่อว่า
จะสามารถดึงลูกค้าในกลุ่มของธานีเข้ามาเป็นลูกค้าของบริษัทได้ภายในระยะเวลาไม่นาน

ผลของฤดูกาลที่กระทบต่อการดำเนินธุรกิจของบริษัท

บริษัทได้รับผลกระทบจากฤดูกาล โดยยอดขายของบริษัทจะมีระดับสูงสุดในช่วงไตรมาสที่ 4
และไตรมาสที่ 1 เนื่องจากเป็นช่วงที่ผู้ผลิตเครื่องปรับอากาศทำการผลิต
เพื่อเตรียมขายสำหรับช่วงฤดูร้อน
ซึ่งเป็นช่วงที่ปริมาณความต้องการเครื่องปรับอากาศเพิ่มสูงที่สุดในรอบปี
ส่งผลให้ปริมาณการขายท่อทองแดงไร้ตะเข็บเพิ่มมากขึ้นด้วยเช่นกันและปริมาณการขายนี้จะลดลงในช่วงประมาณไตรมาสที่
3 เนื่องจากผู้ผลิตเครื่องปรับอากาศชะลอการผลิตในช่วงฤดูหนาว
บริษัทจึงได้มีนโยบายในการลดผลกระทบจากฤดูดังกล่าว ด้วยการผลิตอย่างต่อเนื่องในไตรมาสที่ 3
เพื่อขายในช่วงไตรมาสที่ 4 และไตรมาสที่ 1
การกระทำดังกล่าวจะช่วยให้บริษัทสามารถรักษาระดับการผลิตได้อย่างสม่ำเสมอ
และยังเป็นการเพิ่มยอดขายให้แก่บริษัทในช่วงที่มีความต้องการระดับสูงของลูกค้าได้อีกด้วย

ภาวะอุตสาหกรรมและการแข่งขัน

1. โครงสร้างของอุตสาหกรรม

ท่อทองแดงเป็นส่วนประกอบที่สำคัญของการผลิตตู้เย็น เครื่องปรับอากาศ
เครื่องทำความเย็นชนิดต่าง ๆ ระบบท่อต่าง ๆ รวมถึง ระบบท่อน้ำ และงานอุตสาหกรรมอื่น ๆ
เนื่องจากมีคุณสมบัตินำความร้อนและทนต่อการผุกร่อนได้ดี แหล่งผลิตท่อทองแดงที่สำคัญของโลก
ได้แก่ ประเทศสหรัฐอเมริกา กลุ่มประเทศยุโรป และญี่ปุ่น โดยส่วนใหญ่เป็นการผลิต
เพื่อรองรับความต้องการบริโภคในภูมิภาคและมีบางส่วนเพื่อการ ส่งออก โดยเฉพาะประเทศญี่ปุ่น
ซึ่งประมาณร้อยละ 25 ของการผลิตจะเป็นการผลิตเพื่อการส่งออก
สำหรับแนวโน้มการขยายปริมาณการผลิตท่อทองแดงของประเทศสหรัฐอเมริกา กลุ่มประเทศยุโรป
และประเทศญี่ปุ่น
จะเป็นการเปลี่ยนแปลงไปตามปริมาณความต้องการที่เพิ่มสูงขึ้นจากของประเทศเหล่านั้นเอง

บริษัทผู้ผลิตท่อทองแดงรายใหญ่ของโลก ส่วนใหญ่จะเป็นผู้ผลิตของประเทศญี่ปุ่น เช่น Kobe Steel
Ltd., และ The Furukawa Electric Company Limited
ซึ่งผู้ผลิตท่อทองแดงรายใหญ่แต่ละแห่งก็จะมีโรงงานตั้งอยู่ในหลายประเทศ เช่น Kobe Steel
Ltd. จะมีโรงงานตั้งอยู่ในประเทศญี่ปุ่น, สหรัฐอเมริกา และ มาเลเซีย เป็นต้น
และเป็นที่น่าสังเกตว่าการผลิตท่อทองแดงของโลกจะขึ้นอยู่กับกลุ่มประเทศผู้ผลิต
ท่อทองแดงรายใหญ่เพียงไม่กี่กลุ่ม ซึ่งสามารถแบ่งออกได้เป็น 3 กลุ่ม คือ ประเทศญี่ปุ่น ยุโรป
และสหรัฐอเมริกา

 ประเทศญี่ปุ่น อุตสาหกรรมการผลิตท่อทองแดงในประเทศญี่ปุ่น
เป็นโครงสร้างที่มีเสถียรภาพมาเป็นระยะเวลานานหลายปี โดยมีบริษัทผู้ผลิตท่อทองแดงถึง 5 บริษัท
คือ Kobe Steel Ltd., Sumi-Thai International Light Metal Ltd., Hitachi
Cable Ltd., The Furukawa Electric Company Limited และ Mitsubishi
Materials Corporation

 กลุ่มประเทศยุโรป การผลิตท่อทองแดงในกลุ่มประเทศยุโรปมีปริมาณการผลิตเพิ่มขึ้นเรื่อย ๆ
โดยการผลิตท่อทองแดงส่วนใหญ่จะขึ้นอยู่กับ Trefimetaux Ltd. ของประเทศฝรั่งเศส, LMI
ของประเทศอิตาลี KM Europa Metal ของประเทศเยอรมัน และ Outokumpu Oy
ของประเทศฟินแลนด์ โดยเฉพาะ KM Eoropa Metal ของประเทศเยอรมัน และ Outokumpu
Oy ของประเทศฟินแลนด์ เป็น ผู้ผลิตรายใหญ่ในกลุ่มนี้

 ประเทศสหรัฐอเมริกา มีบริษัทผู้ผลิตท่อทองแดงรายใหญ่ คือ Wolverine Tube, Inc. และ
Cerro Copper Tube

2.  สภาพการแข่งขัน

การแข่งขันในอุตสาหกรรมท่อทองแดงของประเทศไทยพบว่า บริษัท ฟูรูกาวา เม็ททัล (ไทยแลนด์)
จำกัด (มหาชน) เป็นผู้ผลิตซึ่งมีกำลังการผลิต 16,000 ตันต่อปี ในขณะที่คู่แข่งขัน
ในประเทศไทยมีเพียง 2 รายคือ บริษัท อุโตคุมปู ฮิตาชิ คอปเปอร์ทูบ (ไทยแลนด์) จำกัด
ซึ่งมีกำลังการผลิต 15,000 ตันต่อปี และบริษัท เอ็ม เอ็ม ซี คอปเปอร์ ทิ้ว (ไทยแลนด์) จำกัด
ซึ่งมีกำลังผลิต 12,000 ตันต่อปี ซึ่งเริ่มทำการผลิตเมื่อเดือนกันยายน 2541
และด้วยความต้องการเครื่องทำความเย็นในประเทศไทยซึ่งมีการขยายตัวอย่างต่อเนื่องตั้งแต่ปี
2535
ประกอบกับปริมาณการผลิตจากผู้ผลิตในประเทศไทยก่อนหน้ายังไม่เพียงพอกับความต้องการในประเทศ
จึงเป็นการดึงดูดใจให้ผู้ผลิตจากต่างประเทศ อาทิ เช่น บริษัท Met Tube Co., Ltd. บริษัท
KCMA Co., Ltd. และ บริษัท Sumikei Co., Ltd. จากประเทศมาเลเซีย
นำผลิตภัณฑ์ของตนเข้ามาในประเทศไทย
แต่อย่างไรก็ตามเมื่อพิจารณาถึงส่วนแบ่งตลาดในประเทศไทยแล้ว

บริษัทผู้ผลิตรายใหญ่ที่มีบทบาทต่อประเทศไทย

+---+---------------------+---------------------+---------+----+--------+
|   | ชื่อผู้ผลิตในเครือ        | ชื่อบริษัทที่จัดตั้ง         | ปร      | ป  | กำลัง   |
|   |                     |                     | ะเทศที่ตั้ง | ีที่เ | การผลิต |
|   |                     |                     |         | ริ่ม |        |
+---+---------------------+---------------------+---------+----+--------+
|   |                     |                     | บริษัท    | ผ  | ปี2543  |
|   |                     |                     |         | ลิต | (ตัน/ปี) |
+---+---------------------+---------------------+---------+----+--------+
|   | 1. เดอะ ฟูรูกาวา      | บริษัท ฟูรูกาวา เม็ททัล   | ปร      | 25 | 16,000 |
|   | อีเล็คตริก คัมปะนี ลิมิเต็ด | (ไทยแลนด์) จำกัด      | ะเทศไทย | 33 |        |
+---+---------------------+---------------------+---------+----+--------+
|   |                     | (มหาชน)             |         |    |        |
+---+---------------------+---------------------+---------+----+--------+
|   | 2. Hitachi Cable    | บริษัท บางกอกโลหะการ  | ปร      | 25 | 15,000 |
|   | Co., Ltd.           | อุตสาหกรรม           | ะเทศไทย | 32 |        |
+---+---------------------+---------------------+---------+----+--------+
|   |                     | จำกัด                |         |    |        |
+---+---------------------+---------------------+---------+----+--------+
|   | 3. Mitsubishi       | Met Tube Co., Ltd.  | ประเทศ  | 25 | 24,000 |
|   | Materials Co., Ltd. |                     | มาเลเซีย | 34 |        |
+---+---------------------+---------------------+---------+----+--------+
|   |                     | บริษัท เอ็ม เอ็ม ซี      | ปร      | 25 | 12,000 |
|   |                     | คอปเปอร์ ทิ้ว          | ะเทศไทย | 41 |        |
|   |                     |                     |         |    |        |
|   |                     | (ไทยแลนด์) จำกัด      |         |    |        |
+---+---------------------+---------------------+---------+----+--------+
|   | 4. Kobe Steel Co.,  | KCMA Co., Ltd.      | ประเทศ  | 25 | 14,400 |
|   | Ltd.                |                     | มาเลเซีย | 34 |        |
+---+---------------------+---------------------+---------+----+--------+
|   |                     |                     |         |    |        |
+---+---------------------+---------------------+---------+----+--------+
|   | 5. Sumi-Thai        | Sumikei Co., Ltd.   | ประเทศ  | 25 | 8,400  |
|   | International Light |                     | มาเลเซีย | 34 |        |
|   | Metal               |                     |         |    |        |
+---+---------------------+---------------------+---------+----+--------+
|   | Industry Co., Ltd.  |                     |         |    |        |
+---+---------------------+---------------------+---------+----+--------+

3.  ปัจจัยแห่งความสำเร็จ

การผลิตให้ได้สินค้าที่มีคุณภาพและบริการที่สนองความต้องการของลูกค้า
และให้ได้ต้นทุนตามเป้าหมาย หรือต้นทุนที่แข่งขันได้ ตลอดจนการค้นคว้า วิจัย พัฒนาสินค้า
เพื่อตอบสนองกับความต้องการของ อุตสาหกรรมที่เปลี่ยนไปตามภาวะของเศรษฐกิจและสังคม

4.  โอกาสในอุตสาหกรรม

ตามที่ทราบกันดีว่า ท่อทองแดงที่ผลิตโดย เดอะ ฟูรูกาวา อีเล็คตริก คัมปะนี ลิมิเต็ด
ในประเทศญี่ปุ่น ซึ่งเป็นบริษัทแม่นั้นมีชื่อเสียงไปทั่วโลก
และสินค้าที่ผลิตโดยบริษัทมีเกณฑ์มาตรฐานเดียวกันกับที่ผลิตในญี่ปุ่น
ซึ่งได้ผ่านการทดสอบและเป็นที่พอใจของลูกค้าก่อนที่จะมีการนำไปใช้ในขบวนการผลิต ฉะนั้น
ท่อทองแดงของบริษัทฯ จึงได้รับความเชื่อถือและไว้วางใจจากลูกค้า
โดยเฉพาะผู้ผลิตเครื่องปรับอากาศและตู้เย็น

สำหรับในปี 2543 ผู้ผลิตเครื่องปรับอากาศและตู้เย็นจำนวนหลายรายได้มีการคาดการ์ณว่า
เครื่องปรับอากาศจะมีการขยายตัวประมาณร้อยละ 10
ซึ่งจะส่งผลให้ความต้องการใช้วัตถุดิบท่อทองแดงเพิ่มขึ้นในอัตราที่ใกล้เคียงกัน

5.  อุปสรรค

เนื่องจากภาวะเศรษฐกิจของประเทศในแถบภูมิภาคเอเซียตะวันออกเฉียงใต้
ส่วนใหญ่ได้รับผลกระทบจากวิกฤตการ์ณทางการเงินจนกลายเป็นปัญหาต่อการเติบโตทางเศรษฐกิจ
ซึ่งมีผลกระทบต่อปริมาณการใช้เครื่องปรับอากาศและเครื่องทำความเย็นในประเทศ
ทำให้ผู้ผลิตท่อทองแดงในประเทศทั้ง 3 ราย
ไม่สามารถใช้ประโยชน์จากกำลังผลิตที่มีอยู่ได้อย่างเต็มที่

สำหรับการส่งออกไปยังประเทศสหรัฐอเมริกาและกลุ่มประเทศยุโรปนั้น
ยังมีอุปสรรคในเรื่องราคาที่ต่ำ และมีค่าใช้จ่ายที่สูง

3.6 ข้อมูลเกี่ยวกับวัตถุดิบ

วัตถุดิบ

วัตถุดิบที่ใช้ในการผลิตท่อทองแดง ประกอบด้วยท่อทองแดงบริสุทธิ์เพียงอย่างเดียว
ซึ่งนำเข้าจากต่างประเทศ ราคาต้นทุนของวัตถุดิบนั้น ขึ้นอยู่กับราคาซื้อขายในตลาด London
Metal Exchange (LME)

นโยบายการสั่งซื้อวัตถุดิบ

การสั่งซื้อวัตถุดิบจะมีการวางแผนล่วงหน้า โดยประสานงานกับฝ่ายขายและการตลาด
และฝ่ายการผลิตซึ่งมีการจัดการซื้อวัตถุดิบดังนี้

 แผ่นทองแดง : เป็นการนำเข้าจากต่างประเทศทั้งจำนวน ทั้งนี้
เนื่องจากปัจจุบันยังไม่มีผู้ผลิตแผ่นทองแดงในประเทศไทย
จากการที่บริษัทต้องพึ่งพาการนำเข้าแผ่นทองแดงจากต่างประเทศ
บริษัทจึงมีนโยบายในการจัดซื้อแผ่นทองแดงด้วยการทำสัญญาซื้อแผ่นทองแดง กับบริษัท Itochu
Corporation จำนวน 16,800 ตัน/ปี โดยส่งมอบทุก ๆ เดือน เดือนละ 1,400 ตัน
ราคาวัตถุดิบจะถูกกำหนดขึ้นจากราคาทองแดงในตลาด London Metal Exchange (LME)
บวกด้วยค่าใช้จ่ายอื่น

เนื่องจากทองแดงเป็นสินค้า Commodity ราคาทองแดงจึงมีการเคลื่อนไหวตลอดเวลา ดังนั้น
เพื่อเป็นการป้องกันความเสี่ยงอันอาจจะเกิดจากความผันผวนของราคาทองแดง
บริษัทจึงเปิดโอกาสให้ลูกค้าได้มีโอกาสเลือกวิธีการกำหนดราคาทองแดงที่ต้องการ ดังนี้

1.  การกำหนดราคาทองแดงไว้ล่วงหน้า (Booked LME Price Methode)
    เป็นวิธีการกำหนดราคาซื้อทองแดงของลูกค้าที่จะช่วยให้ลูกค้าได้ทราบราคาต้นทุนของทองแดงของตนเอง
    โดยเมื่อบริษัทได้รับคำสั่งซื้อจากลูกค้า บริษัทจะไปทำการกำหนดราคาล่วงหน้ากับทาง The
    Furukawa Electric Company Limited (FEC)
    ซึ่งจะมีการให้บริการกำหนดราคาทองแดงล่วงหน้า โดยลูกค้าจะต้องรับผิดชอบค่า Booking
    Fee เอง การกำหนดราคาวิธีการนี้จะช่วยให้
    ลูกค้าและบริษัทลดความเสี่ยงอันเกิดจากความผันผวนของราคาทองแดงได้มาก ดังนั้น
    ต้นทุนวัตถุดิบที่ลูกค้าจะต้องจ่ายมีลักษณะดังนี้

ต้นทุนแผ่นทองแดงของลูกค้า = LME+ ค่าใช้จ่ายอื่นๆ + Booking Fee

1.2 ไม่มีการกำหนดราคาทองแดงไว้ล่วงหน้า (Unbooked LME Price Method)
สำหรับลูกค้าที่เลือกใช้การกำหนดราคาด้วยวิธีนี้
ลูกค้าจะต้องรับความเสี่ยงจากความผันผวนของราคาทองแดงด้วยตนเอง ทั้งนี้
เนื่องจากต้นทุนวัตถุดิบที่บริษัทจะคิดจากลูกค้า คือ ราคาทองแดงในตลาดโลกเฉลี่ย 1 เดือน
ก่อนที่บริษัทจะทำการผลิต ซึ่งจะใช้เวลาประมาณ 1 เดือนปฏิทินนับตั้งแต่ลูกค้าสั่งซื้อ หลังจากนั้น
จึงจะทำการส่งมอบท่อทองแดงให้กับลูกค้า อย่างไรก็ตาม
เนื่องจากระยะเวลาที่ใช้ในการกำหนดราคาวัตถุดิบให้แก่ลูกค้า (Quotation Period)
อาจมีความไม่สอดคล้องกับระยะเวลาในการจ่ายเงินค่าวัตถุดิบของทางบริษัท
ซึ่งบริษัทจะต้องจ่ายค่าวัตถุดิบในราคาเฉลี่ยของเดือนที่ส่งมอบแผ่นทองแดงนั้น ๆ ดังนั้น
จึงทำให้บริษัทมีภาระความเสี่ยงที่เกิดจากความผันผวนของราคาทองแดงได้
เพื่อเป็นการป้องกันความเสี่ยงที่อาจเกิดขึ้น บริษัทได้ทำการกำหนดราคาทองแดงล่วงหน้ากับ FEC
สำหรับตัวบริษัทเอง โดยบริษัทจะเป็นผู้รับผิดชอบจ่ายค่า Booking Fee ในส่วนนี้ ดังนั้น
ราคาต้นทุนแผ่นทองแดงของลูกค้าที่ใช้ในการกำหนดราคาวิธีนี้จึงเท่ากับ

ต้นทุนแผ่นทองแดงของลูกค้า = LME + ค่าใช้จ่ายอื่น

จะเห็นได้ว่า ถึงแม้ว่าการที่บริษัทมีการเสนอวิธีการกำหนดราคาทั้ง 2 วิธี
เพื่อให้เป็นไปตามหลักการปฏิบัติทั่วไปในอุตสาหกรรม แต่ในขณะเดียวกัน
บริษัทก็ยังสามารถป้องกันความเสี่ยงของตนเองอันเกิดจากความผันผวนของราคาทองแดงได้อย่างมีประสิทธิภาพ
ซึ่งในปัจจุบันลูกค้าส่วนใหญ่ประมาณร้อยละ 85 - 90
จะเลือกวิธีกำหนดราคาทองแดงแบบมีการกำหนดราคาทองแดงไว้ล่วงหน้า

ในกรณีที่จำนวนแผ่นทองแดงจาก Itochu Corporation ไม่เพียงพอกับความต้องการใช้
บริษัทจะทำการสั่งซื้อแผ่นทองแดงจากบริษัท Sumi-Thai International Corporation
เพิ่มเติมด้วยในราคาปัจจุบันเป็นครั้งๆ ไป โดยไม่มีการทำสัญญาซื้อขายระหว่างกันไว้

สาระสำคัญของสัญญาระหว่างบริษัท ฟูรูกาวา เม็ททัล (ไทยแลนด์) จำกัด (มหาชน) กับ Itochu
Corporation และเดอะ ฟูรูกาวา อีเล็คตริก คัมปะนี ลิมิเต็ด (The Furukawa Electric
Co., Ltd. = FEC)

สัญญาสั่งซื้อวัตถุดิบ

วันที่ทำสัญญา : 20 ธันวาคม 2542

สาระสำคัญของสัญญา : บริษัททำสัญญาจะซื้อแผ่นทองแดง ยี่ห้อ "Pasar" จากประเทศ ฟิลิปปินส์
จำนวนประมาณ 12,000 ตัน ระหว่าง มกราคม - ธันวาคม 2543 โดยเฉลี่ย 1,000 ตันต่อเดือน

อายุสัญญา : 1 ปี นับตั้งแต่วันที่ 1 มกราคม 2543 ถึงวันที่ 31 ธันวาคม 2543

สัญญาการกำหนดราคาวัตถุดิบคงที่กับเดอะ ฟูรูกาวา อีเล็คตริก คัมปะนี ลิมิเต็ด

วันที่ทำสัญญา : 20 ธันวาคม 2542

สาระสัญญาของสัญญา : บริษัททำสัญญาจะจ่ายค่ากำหนดราคาแผ่นทองแดงคงที่ Booking Fee
ให้แก่ เดอะ ฟูรูกาวา อีเล็คตริก คัมปะนี ลิมิเต็ด ทุกครั้งที่มีการสั่งซื้อแผ่นทองแดงผ่าน Itocho
Corporation

ค่าตอบแทน : ค่ากำหนดราคาแผ่นทองแดงคงที่นี้
จะถูกกำหนดไว้เพื่อเป็นค่าบริการโดยจะครอบคลุมถึงค่าชดเชยความเสี่ยงต่าง ๆ
และค่าจัดการกำหนดราคา

อายุสัญญา : 1 ปี นับตั้งแต่วันที่ 20 ธันวาคม 2542 ถึงวันที่ 20 ธันวาคม
2543และสามารถต่ออายุได้อีกเป็นเวลา 1 ปี หากไม่มีการบอกเลิกสัญญาเป็นลายลักษณ์อักษร

ผลกระทบจากการเลิกสัญญา

1. สัญญาสั่งซื้อวัตถุดิบ Itochu Corporation

บริษัทสามารถสั่งซื้อวัตถุดิบจากบริษัทนายหน้าขายแผ่นทองแดงรายอื่น นอกเหนือจาก Itocho
Corporation ซึ่งสามารถให้บริการแก่บริษัทได้ในคุณภาพวัตถุดิบที่ใกล้เคียงกัน อาทิ เช่น
Sumi-Thai International Corporation เป็นต้น

2. สัญญากำหนดราคาวัตถุดิบล่วงหน้า กับ เดอะ ฟูรูกาวา อีเล็คตริก คัมปะนี ลิมิเต็ด (FEC)

บริษัทสามารถใช้บริการกำหนดราคาล่วงหน้า กับบริษัทนายหน้าขายแผ่นทองแดงรายอื่น
หรือสถาบันการเงินได้ด้วยเช่นกัน แต่อย่างไรก็ตาม
ในจำนวนการกำหนดราคาทองแดงที่บริษัทใช้บริการในแต่ละครั้งเป็นจำนวนน้อย
เมื่อเทียบกับการให้บริการกำหนดราคาทองแดงกับลูกค้าอื่น ดังนั้น
ค่ากำหนดราคาทองแดงล่วงหน้าที่บริษัทนายหน้าขายแผ่นทองแดงรายอื่น หรือสถาบันการเงินเหล่านี้
เรียกจากบริษัทจึงมีราคาสูงกว่าค่ากำหนดราคาที่เรียกจาก เดอะ ฟูรูกาวา อีเล็คตริก คัมปะนี
ลิมิเต็ด มาก นอกจากนี้ บริษัทยังสามารถใช้บริการการกำหนดราคาจาก Sumi-Thai
International Corproation ซึ่งคิดในอัตราใกล้เคียงกันกับ FEC
แต่ก็อาจมีความแตกต่างกันได้ในบางช่วง

อย่างไรก็ตาม เมื่อพิจารณาอัตราภาษีนำเข้าประกอบด้วยแล้ว
จะพบว่าอัตราภาษีนำเข้าที่ต้องจ่ายเมื่อกำหนดราคาสั่งซื้อวัตถุดิบผ่านทาง Sumi-Thai
International Corporation มีอัตราสูงถึงร้อยละ 6 เมื่อเทียบกับอัตราร้อยละ 3
เมื่อใช้บริการของ FEC ทั้งนี้ เนื่องจาก Sumi-Thai
สั่งซื้อแผ่นทองแดงจากผู้ผลิตซึ่งอยู่ในประเทศแซมเบีย ในขณะที่ FEC สั่งซื้อแผ่นทองแดงผ่าน
Itochu Corporation ซึ่งเป็นนายหน้าขายแผ่นทองแดงให้กับ ผู้ผลิต ซึ่งอยู่ในประเทศฟิลิปปินส์
ดังนั้น อัตราภาษีนำเข้าวัตถุดิบจาก 2 ประเทศ จึงแตกต่างกัน
และมีผลทำให้ราคาวัตถุดิบโดยรวมสูงกว่าราคาวัตถุดิบที่สั่งซื้อจาก FEC

 ท่อทองแดงนำเข้า :
เนื่องจากบางคราวบริษัทมีปริมาณความต้องการของลูกค้ามากกว่าปริมาณการผลิตได้จริง
ดังนั้นเพื่อทดแทนการผลิตที่ขาดไป และเพื่อเป็นการรักษาลูกค้าไว้ บริษัทจึงต้องนำเข้ามาเพิ่มเติม
แต่อย่างไรก็ตาม เป็นการนำเข้ามาเพื่อผลิตต่อในส่วนของการทำเกลียวหรือการขัดเงา
แล้วจึงนำไปขายต่อลูกค้า การสั่งซื้อท่อทองแดงทั้งหมดเป็นการสั่งซื้อจาก เดอะ ฟูรูกาวา อีเล็คตริก
คัมปะนี ลิมิเต็ด โดยใช้หลักการกำหนดราคาทองแดงเดียวกับการสั่งซื้อแผ่นทองแดงโดยตรงจาก
Itochu Corporation อย่างไรก็ตาม FEC
จะคิดค่าการผลิตท่อทองแดงรวมถึงกำไรซึ่งคิดประมาณ ร้อยละ 7 - 13 ของค่าการผลิต ทั้งนี้
ขึ้นอยู่กับประเภทของท่อทองแดงสำเร็จรูปที่บริษัทสั่งซื้อดังนี้

1) ท่อทองแดงแบบเรียบ - อัตรากำไรร้อยละ 10

2) ท่อทองแดงก่อนเข้าสู่กระบวนการทำเกลียวในผนังท่อ - อัตรากำไรร้อยละ 7

3) ท่อทองแดงแบบเกลียว - อัตรากำไรร้อยละ 13

  บริษัทได้มีการตกลงทำสัญญาซื้อขายท่อทองแดงนำเข้าจาก FEC
  โดยมีสาระสำคัญของสัญญาดังต่อไปนี้

วันที่สัญญา : 1 กุมภาพันธ์ 2543

สาระสำคัญของสัญญา : บริษัททำสัญญาซื้อท่อทองแดงจาก เดอะ ฟูรูกาวา อีเล็คตริก คัมปะนี
ลิมิเต็ด

ค่าตอบแทน : ราคาทองแดงในตลาด London Metal Exchange + ค่าใช้จ่ายอื่น ๆ + ค่า
Booking Fee +(ค่าการผลิตท่อทองแดง* x 107 - 1.1)

อายุสัญญา : 5 ปี นับตั้งแต่วันที่ 1 กุมภาพันธ์ 2543 ถึงวันที่ 31 มกราคม 2548

การตกลงซื้อขายท่อทองแดงจาก เดอะ ฟูรูกาวา อีเล็คตริก คัมปะนี ลิมิเต็ด (The Furukawa
Electric Company Limited = FEC) เป็นการกระทำด้วยความสมัครใจของทั้ง 2 ฝ่าย FEC
ในฐานะผู้ถือหุ้นรายใหญ่ของบริษัทไม่สามารถเรียกร้องให้บริษัทรับซื้อท่อทองแดงในกรณีหาก FEC
ประสบปัญหาในการขายผลิตภัณฑ์ในตลาดของตนเอง เนื่องจาก :

 FEC มีนโยบายให้การสนับสนุนธุรกิจของบริษัทอย่างเต็มที่
และการที่บริษัทสั่งซื้อท่อทองแดงสำเร็จรูปจาก FEC ก็เพื่อต้องการรักษาลูกค้าเอาไว้
โดยกำไรจากการขายท่อทองแดงสำเร็จรูปนี้น้อยกว่าการที่บริษัทผลิต และขายเองมาก
ดังนั้นรายการสั่งซื้อท่อทองแดงจาก FEC
จึงเกิดขึ้นเฉพาะช่วงที่กำลังการผลิตของบริษัทไม่เพียงพอต่อความต้องการในตลาดเท่านั้น

 บริษัทมีคณะกรรมการจากผู้ถือหุ้นฝ่ายไทยถึง 5 คน ประกอบกับ กรรมการอิสระ
ทำหน้าที่ดูแลผลประโยชน์ของผู้ถือหุ้นรายย่อยอีก 2 คน ในขณะที่กรรมการที่มาจากผู้ถือหุ้นฝ่าย FEC
และ SHOKO มีเพียง 5 คน ทำให้เกิดการคานอำนาจในการปฏิบัติงาน ดังนั้นรายการเช่นนี้
จึงเกิดขึ้นได้ก็ต่อเมื่อมีเหตุผลที่เหมาะสม และเป็นธรรมเท่านั้น

 ภายหลังการกระจายหุ้นสามัญเพิ่มทุนต่อประชาชนของบริษัทในครั้งนี้
ทำให้สัดส่วนการถือครองหุ้นบริษัทของ FEC ลดลงเหลือเพียงร้อยละ 31.41
ของหุ้นที่มีสิทธิออกเสียงทั้งหมด สิทธิอำนาจในการควบคุมกิจการจึงลดลงตามไปด้วย

โดยทั่วไปการตัดสินใจสั่งซื้อท่อทองแดงจาก FEC นั้น
จะรับผิดชอบโดยคณะกรรมการบริหารของบริษัท ซึ่งประกอบด้วย
กรรมการทั้งที่มาจากผู้ถือหุ้นฝ่ายญี่ปุ่นและผู้ถือหุ้นฝ่ายไทย
การที่มีกรรมการจากฝ่ายไทยเข้ามาร่วมพิจารณานี้
ทำให้ราคาท่อทองแดงนำเข้าที่บริษัทจะต้องจ่ายให้แก่ FEC นั้นเป็นราคาที่เหมาะสม
และเป็นไปตามหลักการคำนวณ ราคาท่อทองแดงนำเข้าที่ได้ตกลงไว้ในสัญญาซื้อขายท่อทองแดง

อย่างไรก็ตาม รายการสั่งซื้อท่อทองแดงดังกล่าวนี้
คาดว่าจะหมดไปภายหลังจากบริษัทได้ดำเนินการผลิตในส่วนที่ได้ทำการขยายการผลิตอีกครั้ง
โดยคาดว่าจะแล้วเสร็จในเดือนพฤศจิกายน 2544
และเพื่อให้เกิดความเป็นธรรมสำหรับรายการซื้อขายท่อทองแดงระหว่างกันที่อาจจะเกิดขึ้นได้อีกในอนาคต
บริษัทจึงได้จัดตั้งคณะกรรมการดูแลรายการธุรกรรมระหว่างกันกับบริษัทที่เกี่ยวข้อง 1 ชุด
ทำหน้าที่ในการพิจารณาความเหมาะสมและให้ความเห็นชอบในการสั่งซื้อท่อทองแดงจาก FEC
ของบริษัท

รายชื่อคณะกรรมการดูแลรายการธุรกรรมระหว่างกันกับบริษัทที่เกี่ยวข้อง

1. นายเดชา ตุลานันท์ กรรมการอิสระ

2. นายวีระวัฒน์ บุณยเกตุ กรรมการอิสระ

3. นายสุรพล ลีสหะปัญญา ตัวแทนผู้ถือหุ้นฝ่ายไทย

4. นายสันติ ธีรญานนท์ ตัวแทนผู้ถือหุ้นฝ่ายไทย

5. นายโทมิโอะ มินามิ ตัวแทนผู้ถือหุ้นฝ่ายญี่ปุ่น

6. นายอากีรา ฟูจิตะ ตัวแทนผู้ถือหุ้นฝ่ายญี่ปุ่น

ขอบเขตอำนาจหน้าที่ของคณะกรรมการดูแลรายการธุรกรรมระหว่างกัน

คณะกรรมการนี้ ประกอบด้วย กรรมการของบริษัทซึ่งเป็นตัวแทนของผู้ถือหุ้นจากทั้ง 3 กลุ่ม ๆ ละ 2
ท่าน คือ กรรมการที่เป็นตัวแทนของผู้ถือหุ้นฝ่ายญี่ปุ่น 2 ท่าน
กรรมการที่เป็นตัวแทนของผู้ถือหุ้นฝ่ายไทยจำนวน 2 ท่าน และกรรมการอิสระ
ซึ่งจะทำหน้าที่ดูแลผลประโยชน์ให้แก่ผู้ถือหุ้นรายย่อยของบริษัทจำนวน 2 ท่าน รวม 6 ท่าน
ซึ่งในการประชุมแต่ละครั้งจะต้องมีองค์ประชุมไม่น้อยกว่า 3 ท่าน
และจะต้องเป็นกรรมการที่เป็นตัวแทนจากผู้ถือหุ้นครบทั้ง 3 กลุ่มด้วย อย่างไรก็ตาม
ในการประชุมนั้น กรรมการที่จะมาจากกลุ่มผู้ถือหุ้นฝ่ายญี่ปุ่นจะมีหน้าที่เพียงให้คำปรึกษา
และคำแนะนำแก่กรรมการฝ่ายไทยและกรรมการอิสระ
ส่วนการพิจารณาอนุมัติการสั่งซื้อท่อทองแดงนำเข้าในแต่ละครั้ง
จะอยู่ในดุลยพินิจของกรรมการซึ่งเป็นตัวแทนผู้ถือหุ้นฝ่ายไทยและกรรมการอิสระเท่านั้น
โดยกรรมการจากฝ่ายญี่ปุ่นจะไม่มีสิทธิร่วมออกเสียงอนุมัติการสั่งซื้อท่อทองแดงจาก FEC
ทำให้การตัดสินใจสั่งซื้อท่อทองแดงจาก FEC ของบริษัทนั้น
จะเป็นไปด้วยความเหมาะสมและยุติธรรมแก่ผู้ถือหุ้นทุกฝ่ายของบริษัท ทั้งนี้
บริษัทจะดำเนินการเปิดเผยข้อมูลชนิด และมูลค่าของรายการดังกล่าว
รวมทั้งจัดให้กรรมการอิสระได้แสดงความเห็นต่อรายการที่เกิดขึ้นด้วย

สำหรับปี 2543 เมื่อวันที่ 31 มีนาคม 2543
ที่ประชุมของคณะกรรมการดูแลรายการธุรกรรมระหว่างกันกับบริษัทที่เกี่ยวข้องได้มีมติอนุมัติให้บริษัททำการสั่งซื้อท่อทองแดง
(Mother Tube) จาก เดอะ ฟูรูกาวา อีเล็คตริก คัมปะนี ลิมิเต็ด ประเทศญี่ปุ่น
เป็นจำนวนไม่เกิน 200 ตัน ในราคาวัตถุดิบทั่วไป บวกกำไรขั้นต้น คิดเป็นเงินบาทเทียบเท่ากับ
40.- บาท/กิโลกรัม เนื่องจากว่าในไตรมาสที่ 2
ความต้องการในการใช้ท่อทองแดงของลูกค้าเพิ่มมากขึ้นเกินกว่ากำลังการผลิตของบริษัทที่มีอยู่ในปัจจุบัน
ทั้งนี้ บริษัทได้แนบรายงานความเห็นของกรรมการอิสระ 2 ท่าน
เกี่ยวกับรายการระหว่างกันมาพร้อมนี้ ตามเอกสารหน้า 39 และหน้า 40

นอกจากนี้ บริษัทยังจัดให้ผู้สอบบัญชีทำการตรวจสอบรายการดังกล่าว ของบริษัทเป็นกรณีพิเศษ
(Special Audit) ในทุกครั้งที่ได้เข้าทำการตรวจสอบงบการเงินสำหรับปีสิ้นสุด ณ วันที่ 31
ธันวาคม
โดยทำการตรวจสอบทุกรายการที่เกิดขึ้นว่ามีการประชุมคณะกรรมการดังกล่าวจริงเพื่อให้ความเห็นชอบ

3.7 งานที่ยังไม่ได้ส่งมอบ

งานที่ยังไม่ได้ส่งมอบ ณ วันที่ 31 ธันวาคม 2543 มีดังนี้

  --------- ------------------------ ------------------ ------------------
                                     ปี 2543             

            ผลิตภัณฑ์                   จำนวน (ตัน)         มูลค่า (บาท)

            Smooth Tube              213.28             20,980,000.36

            Multi Grooved Tube       499.10             52,444,059.52

            Large Diameter Tube      27.78              2,947,482.28

            Capillary Tube           7.31               1,124,494.49

            ยอดรวม                   747.48             77,496,036.65
  --------- ------------------------ ------------------ ------------------